Zondo-verslag ‘moet einde bring aan politieke onverantwoordbaarheid’John Steenhuisen, leier van die DA. (Foto: DA/Twitter) Daar moet nou met die moeisame proses begin word om Suid-Afrika van straffeloosheid en politieke ontoerekeningsvatbaarheid te bevry deur die beskuldigdes aan te kla, hulle agter tralies te kry en die plaag van ANC-korrupsie eens en vir altyd uit te roei. Só het John Steenhuisen, DA-leier, gesê nadat die Zondo-kommissie van ondersoek na staatskaping sy eerste van drie verslae aan pres. Cyril Ramaphosa oorhandig het. Steenhuisen het ŉ beroep op Ramaphosa gedoen om die verslag dringend in die parlement ter tafel te lê sodat die bevindings bestudeer en die nodige regstellende stappe gedoen kan word. “Die ANC se kultuur van politieke ontoerekeningsvatbaarheid en straffeloosheid moet beëindig word as ons ŉ presedent wil skep om te verhoed dat die staat ooit weer deur politici gekaap word.” Volgens Steenhuisen het hy en ander lede van sy party begin om die verslag noukeurig te bestudeer ten einde vas te stel watter aksies in dié verband geneem moet word. “Die DA sal nie buig voor dreigemente van politieke terreur deur diegene wat poog om ondersoek en vervolging te ontduik nie. Of dit nou beweerde dade van sabotasie op ons geboue en instellings, aanhitsing tot geweld deur politici, of enige ander pogings om politieke aanspreeklikheid te ontspoor is, ons sal tot die einde veg om te verseker dat Suid-Afrika ŉ regering van deursigtigheid en integriteit het.” Daar was al talle kommissies van ondersoek en verslae oor die jare wat geen gevolge gehad het of tot vervolging gelei het nie en volgens Steenhuisen sal die DA verseker dat die Zondo-kommissie se bevindings geïmplementeer word. “Suid-Afrikaners verdien geregtigheid vir die geraamde R1 biljoen (Engelse trillion) wat die afgelope dekade deur ANC-korrupsie geplunder is en die daaropvolgende agteruitgang van ons land en sy mense in die skadu van politieke hebsug. “Die Zondo-verslae moet vir eens en vir altyd die einde beteken van politieke ontoerekeningsvatbaarheid en kaderontplooiing in Suid-Afrika.” Dr. Pieter Groenewald, leier van die VF Plus. (Foto: VF Plus) Dr. Pieter Groenewald, VF Plus-leier, meen die werk en aanbevelings van die Zondo-kommissie sal slegs van waarde wees vir belastingbetalers indien daar opgetree word om die aanbevelings uit te voer. “Sedert die kommissie op 21 Augustus 2018 met sy werksaamhede begin het, het dit die staat reeds sowat R1 miljard gekos. “Die aandag sal nou gefokus word op president Ramaphosa om te sien of die kommissie se aanbevelings wel uitgevoer gaan word. Indien dit nie gedoen word nie, sou dit beteken dat die ondersoek van langer as drie jaar ŉ vermorsing van tyd en belastingbetalers se geld was.”